Haldið er dómþing aga- og úrskurðarnefndar Körfuknattleikssambands Íslands (KKÍ) miðvikudaginn 5. október 2022.

Fyrir er tekið:

Agamál nr. 13/2022-2023

Körfuknattleiksdeild Vals

gegn

Israel Martin Concepcion

Í málinu er kveðinn upp svofelldur

**ÚRSKURÐUR**

**I.**

Mál þetta var upphaflega móttekið á skrifstofu KKÍ þann 18. september 2022. Kærandi er körfuknattleiksdeild Vals, kt. 581181-0279, Laufásvegi Hlíðarenda, 101 Reykjavík.

Kært er atvik í leik Sindra gegn Val sem fram fór 16. september 2022 í Íþróttahúsinu á Höfn í Hornafirði, bikarkeppni 9. fl. karla.

Kærði er Israel Martin Concepcion, kt. 161074-2689, Sandbakka 3, 780 Höfn.

**II.**

**Dómkröfur**

Kærandi krefst þess að kærði hljóti a.m.k. eins leiks bann vegna háttsemi sinnar í nefndum leik.

Hinn kærði skilaði ekki greinargerð í málinu og lét að öðru leytið málið ekki taka til sín.

**III**.

**Málsástæður og lagarök kæranda**

# Atvikum þeim er til umfjöllunar eru í málinu er lýst á þann veg að í ofangreindum leik, þar sem Sindri hafi haft undanþágu vegna dómara á leiki í bikarkeppnum yngri flokka, hafi kærði orðið „vægast sagt brjálaður“ í lok leiks og m.a. heimtað tæknivillur á þjálfara Vals og gengið langt inn á völlinn. Eftir leik hafi hegðun kærða og orð í garð þjálfara Vals verið mjög ógnandi og engum sæmandi. Síðar, þegar þjálfarar Vals fóru út úr klefanum til að yfirgefa húsið, hafi kærði beðið þeirra og haldið svívirðingum áfram. Þjálfurum og leikmönnum Vals hafi stafað mikil ógn af þessu og ekki upplifað sig örugga.

Kærandi byggir á ákvæðum 3. mgr. 6. og 1. mgr. 7. gr. reglugerðar um aga- og úrskurðarmál hvað varðar heimild til að leggja fram kæru eða ábendingu um agabrot. Kærandi telur að fyrir háttsemi sína hefði kærði með réttu átt að hljóta brottrekstrarvillu sem myndi leiða til leikbanns.

**IV.**

**Niðurstaða**

Í 7. gr. reglugerðar um aga- og úrskurðarmál er fjallað um sérstakar málsmeðferðarreglur vegna kærumála. Vísað er til kæruheimildar 1. mgr. 7. gr. en af kröfugerð í málinu má ljóst vera að um agamál er að ræða. Um slík mál fer samkvæmt 6. gr. reglugerðarinnar.

Í 3. mgr. 6. gr. reglugerðar um aga- og úrskurðarmál má finna heimild þeirra er hafa bein tengsl við leiki í mótum á vegum KKÍ til þess að leggja fram hvers kyns gögn eða skriflegar athugasemdir til aga- og úrskurðarnefndar sem ábendingu um agabrot. Skal aga- og úrskurðarnefnd meta það sjálfstætt hvort slík ábending gefi tilefni til málsmeðferðar í samræmi við heimildir nefndarinnar. Í 4. mgr. 6. gr. reglugerðarinnar segir að aga- og úrskurðarnefnd skuli bundin af ákvörðun dómara leiksins, t.d. varðandi brottvísun eða tæknivillu. Þrátt fyrir framangreint sé aga- og úrskurðarnefnd heimilt að taka til meðferðar atvikaskýrslu dómara eða kæru á agabroti sem framið var án vitundar dómara leiksins eða dómari ekki vísað viðkomandi af leikvelli eða keppnisstað, ef gögn sýna á óyggjandi hátt að brot hafi verið framið.

Um er að ræða ábendingu í skilningi 3. mgr. 6. gr. og sú háttsemi sem lýst er að framan er nægilega ámælisverð til þess að hún hafi gefið tilefni til málsmeðferðar. Almennt þarf að gera ríkar kröfur til gagna máls svo víkja megi frá meginreglu þeirri er fram kemur í 4. mgr. 6. gr. reglugerðarinnar en eins og stendur á í þessu máli, þar sem kærði hefur í engu tekið til varna og ekkert hefur fram komið sem gefur tilefni til þess að efast um málsatvikalýsingu þá er ábending byggir á, er óhjákvæmilegt að leggja hana til grundvallar niðurstöðu málsins og skal kærði því sæta eins leiks banni vegna háttsemi sinnar í umræddum leik.

**ÚRSKURÐARORÐ**

Með vísan til ákvæðis b. liðar 1. mgr. 13. gr. reglugerðar um aga- og úrskurðarmál, sbr. 4. mgr. 6. gr. sömu reglugerðar skal hinn kærði, Israel Martin Concepcion sæta eins leiks banni vegna háttsemi sinnar í leik Sindra og Vals, bikarkeppni 9. fl. kk., sem fram fór 16. september 2022.

Birkir Guðmundarson, formaður

Jónas Már Torfason, varaformaður

Kristinn G. Kristinsson

Leó Daðason

Pálmi Rögnvaldsson

Úrskurðurinn er sendur skrifstofu KKÍ í tölvupósti og henni falið að birta hann fyrir málsaðilum. Úrskurðinn skal birta á heimasíðu KKÍ í samræmi við ákvæði 11. gr. reglugerðar KKÍ um aga- og úrskurðamál.